Správa zo zahraničnej pracovnej cesty
1.  Účastník ZPC:
Miroslava Klempová, Mgr.
Ministerstvo školstva, vedy, výskumu a športu SR
Pracovisko Stromová 9, 813 30 Bratislava
Štátny radca, Odbor celoživotného vzdelávania
Jazyky: angličtina C1, nemčina B2

2.  Zahraničná pracovná cesta:
Rakúsko, Viedeň, 9.11.2016
Národná agentúra Erasmus+ Rakúsko
Účasť na medzinárodnej konferencii Validácia výsledkov neformálneho vzdelávania a informálneho učenia sa – výmena skúseností krajín
Cesta bola hradená zo zdrojov MŠVVaŠ SR

3.  Rámcový program pobytu:
9.11.2016 09:30 – 16:00
Europahaus Wien (Linzer Strasse 429, 1140 Viedeň)

4.  Stručný priebeh rokovaní, resp.  študijného pobytu:

9.11. 09:30 – 16:00

 •	Otvorenie podujatia
Konferenciu uviedla a moderovala rakúska expertka Karin Luomi-Messerer, ktorá uviedla Martina Prinza z Národnej agentúry Erasmus+ Rakúsko a Eduarda Staudeckera, z Ministerstva školstva. Obaja predniesli stručné prejavy k téme konferencie.
 •	Kľúčová prezentácia č. 1 – Tendencie v Európe
Dánsky expert Soren Kristensen predstavil v prvej prezentácií kľúčové východiská zo stratégie „Nové zručnosti pre Európu“ a predstavil kroky, ktoré je nutné implementovať v jednotlivých členských krajinách, aby sa zaistil funkčný celkový systém validácie výsledkov neformálneho vzdelávania a informálneho učenia sa. Takisto stručne popísal aj dánsky systém, ktorý zatiaľ ešte ECVET vo validácii neimplementoval, ale kompenzuje nedostatky poradenskými službami.
 •	Kľúčová prezentácia č. 2 – Rakúsky spôsob k národnej stratégii validácie – status quo
Stephanie Meyer, národná expertka z rakúskeho Ministerstva školstva popísala pripravovanú reformu v Rakúsku pre oblasť validácie. Pripravovaný akčný plán zahŕňa štyri zásadné kroky. V prvej fáze prebehne mapovanie činnosti v jednotlivých regiónoch Rakúska, ktoré sa uvedú na transparentný portál dostupný pre celú krajinu. V ďalšej fáze sa zjednoduší legálny postup pre validáciu, vytvoria sa kritériá kvality vrátane profilov aktérov, ktorí do procesu vstupujú a na záver sa zriadi interaktívna platforma, prostredníctvom ktorej sa budú môcť zdieľať skúsenosti. Reforma by mala byť implementovaná do roku 2018.

 •	Kľúčová prezentácia č. 3 – Validácia vo Švajčiarsku skrz optiku ECVET
Tretiu prezentáciu viedol Furio Bednarz, ktorý pracuje v oblasti kontinuálneho vzdelávania v Kantóne Ticino. Predstavil systém vzdelávania vo Švajčiarsku v kontexte validácie výsledkov vzdelávania a systému ECVET.

•	Príklady krajín
V popoludňajšom programe sa prezentujúci venovali praktickým príkladom zo svojich krajín.
•	Aira Rajamäki z Fínska predstavila reformu tamojšieho vzdelávacieho systému, ktorý sa zameral na implementáciu vzdelávacích jednotiek v podobe kompetenčných profilov. V tejto reforme je vo veľkej miere zapracovaný aj ECVET a prítomným boli opísané kvalifikácie z oblasti zdravotnej a sociálnej starostlivosti ako príklady.
•	Marijke Dashorst predstavila príklad z Holandska, kde sa v rámci projektu zamerali na oblasť kvalifikácií, ktoré rozčlenili na jednotky v súlade s ECVET tak, aby priamo zodpovedali požiadavkám zamestnávateľov, ktorí boli súčasťou preškoľovania.
•	Brigitte Trocmé popísala komplexný systém validácie vo Francúzku, ktorý sa vyznačuje veľkou flexibilitou a uznaním znalostí nadobudnutých mimo formálny systém je možné nadobudnúť aj vysokoškolský titul.

•	Výmena pri stanoviskách krajín
V bloku boli pripravené stanoviská jednotlivých krajín a prítomní mali možnosť vymieňať sa pri nich a pýtať sa na otázky, ktoré súviseli s prezentáciami.

•	Záver konferencie
Konferenciu uzavreli Soren Kristensen a Eduart Staudecker, ktorí sa poďakovali prítomným za pozornosť a ocenili charakter konferencie.

5.  Odporúčané závery:
Na základe účasti na konferencii je podľa účastníčky potrebné naďalej udržiavať aktívny kontakt s inštitúciami zaoberajúcimi sa validáciou výsledkov neformálneho vzdelávania a informálneho učenia sa.
Úlohy zo stretnutia nevyplynuli.
6.   Prehľad prinesenej dokumentácie a miesto jej uloženia
	Z konferencie boli prinesené výtlačky prezentácií, ktoré odzneli.
Všetko je dostupné u Mgr. Klempovej v kancelárii č. 350 na Stromovej č. 9.

7.   Osobitne vyhodnotený očakávaný prínos ZPC
	Podujatie splnilo svoj účel – Ministerstvo školstva, vedy, výskumu a športu nadviazalo cenné kontakty a jeho zástupkyňa si mohla vypočuť príklady systémov z krajín, ktoré už zaviedli systém validácie výsledkov neformálneho vzdelávania a informálneho učenia sa, prvky ktorých je možné implementovať aj na Slovensku.

8.    Spôsob zverejnenia výsledkov ZPC, prenos získaných informácií
-

Súhlasím so zverejnením správy na internete - áno

Správu vypracoval: Mgr. Miroslava Klempová
Dátum: 11.11.2016
Správu schválil:  Mgr. Monika Korkošová
 
Poznámka:
Správu zo ZPC je potrebné vypracovať do desiatich dní od jej ukončenia a v papierovej aj elektronickej forme (rtf. formát) predložiť sekcii medzinárodnej spolupráce a európskych záležitostí MŠVVaŠ SR.